google/wiki40b huggingface dataset:
Korsnes kirke

Historikk

Korsnes kapellkirke ble opprinnelig reist som et kapell på Kjøpsnes i 1720-årene. I 1791 ble kapellet flyttet til Hulløya, og flyttet fra Hulløya tilbake til Kjøpsnes i 1838. Det ble da restaurert og påbygd. I 1885 besluttet Tysfjord Herredsbestyrelse å bygge ny kirke på Kjøpsnes, og å flytte den eksisterende kirken til Korsnes. Kirkebygget som skulle flyttes ble ansett å være både altfor dårlig og altfor liten for Kjøpsnes. Det ble nedsatt en felles byggekomité, ledet av Nikolai Norman, for både byggingen av nykirken på Kjøpsnes og flyttingen av gamlekirken. Flyttingen foregikk i 1888, og kirken ble tatt i bruk til kirkelige aktiviteter som bibellesning og vielser samme år. Den omplasserte kirken ble innviet på Korsnes den 6. mai 1889. Korsnes kapellkirke har en altertavle som ble bygget av Johannes T. Lie i 1888, med nytt altermaleri malt av Arne Linder-Olsen som stod ferdig i 1958. Prekestolen er bygget av Sigurd Storjord.
Paris–Nice 2010

Paris-Nice 2010 var den 68. utgaven av sykkelrittet Paris–Nice. Det ble arrangert fra 7. til 14. mars 2010. Alberto Contador tok sin andre sammenlagtseier i rittet.
Mount Tamalpais

Mount Tamalpais er en fjelltopp i Marin County, California. Fjellet er godt synlig fra San Francisco. Store deler av Mount Tamalpais er vernet som Mount Tamalpais State Park, Marin Municipal Water District og National Park Service-området Muir Woods nasjonalmonument.
Mount Tamalpais er den høyeste toppen i Marin Hills som er en del av de nordlige kystområdene i California. Vesttoppen, som er det høyeste punktet, hvor det står en radarkuppel i dag, er 785 moh. Den var på over 792 m før toppen ble flatet ut for byggingen av radarstasjonen. Østtoppen er 784 moh. 
Navnet Tamalpais ble registrert første gang i 1845. Det kommer fra Miwok-stammens navn på dette fjellet, támal pájiṣ, bokstavelig talt «vest-toppen».
Fjellet er nevnt i Californias nasjonalsang «I Love You, California». Beat-forfatteren Jack Kerouac har skrevet om Mount Tamalpais i The Dharma Bums (1958).
Kommuneplan

Kommuneplan er styrende for all planlegging i de norske kommunene, herunder temaplaner og økonomisk handlingsplan. Formålet med kommuneplan er å skape langsiktighet og forutsigbarhet i politikk og arealbruk for kommunens innbyggere. Økonomisk handlingsplan er rådmannens anbefalinger om hvilke områder i kommunen som må prioriteres i den kommende perioden. Arealdelen i kommuneplanen er et juridisk bindende dokument (kart) som anviser framtidig arealbruk i hele eller deler av kommunen. Arealdelen i kommuneplanen er hjemlet i plan- og bygningsloven 2008. Befolkningsprognosene for fremtiden blir lagt i grunn for anbefalingene.
Kommuneplan er er omtalt i plan- og bygningsloven § 11-1.
 «Kommunen skal ha en samlet kommuneplan som omfatter samfunnsdel med handlingsdel og arealdel. Kommuneplanen skal ivareta både kommunale, regionale og nasjonale mål, interesser og oppgaver, og bør omfatte alle viktige mål og oppgaver i kommunen. Den skal ta utgangspunkt i den kommunale planstrategien og legge retningslinjer og pålegg fra statlige og regionale myndigheter til grunn. Det kan utarbeides kommunedelplan for bestemte områder, temaer eller virksomhetsområder.»
Planlegging er et eget fagfelt. Det største norske fagmiljøet i planlegging er ved Norges Miljø- og Biovitenskapelige Universitet, NMBU, Institutt for landskapsplanlegging (UMB). Utdanning innen planlegging finnes flere steder, blant annet er det samfunnsplanleggerutdanning hos Universitetet i Tromsø – Norges arktiske universitet, Institutt for sosiologi, statsvitenskap, samfunnsplanlegging (ISS) og master i fysisk planlegging ved institutt for byforming og planlegging ved NTNU.
De bayerske For-Alper

Videre inndeling

I vest starter De bayerske For-Alper med Estergebirge med fjelltoppen Krottenkopf (2 086 moh.), den høgeste tinden i fjellkjeden. Nordaust for dette fjellet er toppene Herzogstand (1 731 moh.) og Heimgarten (1 790 moh.).
Den austlige delen av De bayerske For-Alper mellom elvene Isar og Inn består av  Mangfall-fjella med Tergernseern-fjella. Ettersom elvene Rottach, Weißach, Schlierach og Leitzach munner ut i elva Mangfall, er heile området drenert, og et viktig reservoar for grunnvatn for Münchenområdet. Den høgeste toppen er Hintere Sonnwendjoch (1 986 moh.), som imidlertid ligger på østerriksk territorium.
Mellom Estergebirge i vest og Mangfallgebirge i aust ligger fjellveggen Bendiktenwand (1 801 moh.), Kocheler Berge med Isarwinkel.

Fjellklatring

Mange topper i De bayerske For-Alper regnes blant byfjella til München, og kan bestiges gjennom heile året til fots, på ski eller truger. De fleste av toppene har gode og enkle, og også familievennlige, stier. Noen topper har vakre, og for det meste godt sikrede, klatreruter i alle vanskelighetsgrader (UIAA II, X): Roßstein og Buchstein, Plankenstein (rett opp austeggen: IV+, Nålen på sørveggen: X), Ruchenköpfe (Münchenriften: III, Dülferriften: IV). En spesielt berømt skiløype er Rotwand-Reib'n, over Rotwand.
Tanums kvinnestipend

Tanums kvinnestipend deles årlig ut til en kvinnelig forfatter i begynnelsen av sin litterære karriere. Mottakerne utnevnes av Den Norske Forfatterforening, og stipendet ble opprettet i anledning foreningens 100-årsjubileum i 1993. Stipendet er på 50 000 kroner, og gis fra Tanum bokhandel.
Sekundærgruppe

Sekundærgruppe er innen sosiologien en gruppe personer som danner en enhet som står utenfor en primærgruppe. Eksempler på sekundærgrupper er interessegrupper, yrkesgrupper og organisasjoner. Gruppen karakteriserest også med at mange medlemmer, fjerne forbindelser og upersonlig samhandling der varigheten og enheten mer beror på stabiliteten i den sosiale organisasjonen og/eller på en bestemt interesse, oppgave eller lignende enn på varige vennskapsbånd mellom medlemmene.
Mesterklasse (kunstutdanning)

Mesterklasser er i kunstfaglig høyere utdanning, spesielle foredrag og annen praktisk veiledning av kjente kunstnere, ofte rene utøvere, men som gjerne også er professorer eller har annen høy akademisk eller høgskolestilling. Utvalgte studenter (mesterelever) får etter ferdigstillelse av sine vanlige studier (diplom, bachelor- eller mastergrad, eller annen akademisk grad), delta på en eksklusiv veiledning for å videreutvikle deres evner og ferdigheter.
Den første mesterklassene ble etablert i 1820-årene av Wilhelm von Schadow (1788-1862) ved kunstakademiet i Düsseldorf. I Gedanken über eine folgerichtige Ausbildung des Malers, utgitt i 1828, offentliggjorde Schadow sine prinsipper i forståelsen av kunst og didaktikk. I 1831 utarbeidet han Reglement for det Kongelige kunstakademi i Düsseldorf, med en metodisk læreplanen for en forskole i en grunn- eller elementær-klasse, etterfulgt av en flerdelt forberedelsesklasse. Slik ble mesterklassen opprettet ved et samarbeid mellom en student og en akademi-professor som mester, før studentene fikk avslutte den siste fasen av pensum i sitt eget atelier på akademiet, men der studentens arbeid fortsatt ble gitt kollegial kritikk.
Outside (album)

Singler

Det ble utgitt to singler. Den ene singelen (for det europeiske markedet) inneholdt «The Heart's Filthy Lesson» i tre ulike versjoner og «I Am With Name». Den andre singelen inneholdt to versjoner av «Strangers When We Meet», «Get Real» og en helt ny live-versjon av «The Man Who Sold the World».

Andre utgivelser

Den japanske utgivelsen hadde  «Get Real» som tilleggsspor.
En utgave kalt Excerpts from 1. Outside ble utgitt som LP i 1995.  I 1006 ble albumet utgitt i Australia som versjon 2.  Albumet ble også utgitt i Europa og Japan, men med litt ulikt innhold.
I 2004 ble albumet relansert som en "Limited edition"
Jernbanesignal

Hovedsignal

De mest iøynefallende og også viktigste signaler på jernbanen er de såkalte hovedsignalene som gir lokføreren beskjed om toget kan kjøres forbi signalet eller ikke. I Norge deles de inn i to hovedgrupper: innkjørhovedsignal og utkjørhovedsignal.
Et innkjørhovedsignal er plassert ved innkjøringen til en stasjon og verner stasjonen mot tog som kommer utenfra. Signalbildet er enten blinkende rødt lys signal 20A), som betyr «stopp», eller ett eller to faste grønne lys som betyr at toget kan kjøres inn på stasjonen. Forskjellen på ett eller to grønne lys er hastigheten innkjøring kan skje under. Ved to grønne lys (signal 22) kan tog «kjøre inn på stasjonen med største tillatte hastighet» (TFF § 9–10), mens ett grønt lys (signal 21) betyr redusert hastighet, gjerne fordi togveien går over én eller flere avvikende sporveksler.
Et utkjørhovedsignal er plassert ved enden av togsporene på en stasjon og verner banen utenfor stasjon mot tog som er på stasjonen. Signalbildene er de samme som for innkjørhovedsignal (signal 21 og 22), bortsett fra at stoppsignalet vises med fast rødt lys (signal 20B). (TFF § 9–11)

Blokksignal

Linjen mellom to stasjoner kan deles opp i én eller flere blokker. I hver blokk kan det være inntil ett tog av gangen. For at etterfølgende tog ikke skal kjøre inn i et forankjørende tog, beskyttes hver blokk med et signal der blokka starter. Den første blokka etter en stasjon er beskyttet av utkjørhovedsignalet, men de påfølgende blokkene beskyttes av blokksignaler. Blokksignaler brukes på både enkeltsporet og flersporet bane. Ved hvert blokkskille er det plassert to blokksignaler, én for hver kjøreretning.
Signalbildene på blokksignaler er som for innkjørhovedsignal, men med kun én variant for «kjør», nemlig med to grønne lys (signal 22). Dersom linjeblokka ikke er stilt, som det heter, er blokksignalet slukket. Det vil si at når de ikke er lagt togvei mellom to stasjoner, enten den ene eller andre veien, så er det heller ingen tog som skal befinne seg der blokksignalene står, og da trenger ikke blokksignalene vise noe signalbilde.
Larvik Kristne Radio

Larvik Kristne Radio er en lokalradiostasjon i Larvik kommune.

BeLa Radio

Pinsemenigheten Betanias BeLa Radio sendte som medlem av Radio Larvik 1985-1988. Den hadde eget studio i Haralds gate 8. Ansvarlig redaktør var bl.a. Erik Grinden.

Radio Sentrum

I 1988 fikk Pinsemenigheten Betania egen konsesjon. Under navnet Radio Sentrum hadde man allmenne sendinger, mens pinsemenigheten hadde sendinger under navnet BeLa Radio. I 1992 ble studioet flyttet til den nye bygningen i Dr. Holms vei 7. Frekvensene var 104,7 MHZ og 107,1 MHZ. Ansvarlige redaktører var Oddvar Schjølberg, Jan Eilert Aakre, Thore Olsen og Morten Lindhjem.

Larvik Kristne Radio

Høsten 2011 besluttet menighetsmøtet at den skulle bli en kristen radio, som sendte 24 timer per døgn. Radio Sentrum skrev en samarbeidsavtale med misjonsorganisasjonen Perleporten ORG (med Morten Lindhjem som leder). Den skulle drifte den nye radioen. Radio Sentrum byttet navn til Larvik Kristne Radio. BeLa Radio-konseptet fortsatte som tidligere og det var menighetens egne programmer som ble sendt på Larvik Kristne Radio. Det nye radiokonseptet bygde meget på automatisering, og de automatiske sendingene startet den 12. desember 2011.
Per Inge Bjørlo

Utstillinger i utvalg

«Per Inge Bjørlo», Galleri UKS, Oslo (1980) / «Indre Rom I» (Gummirommet), Henie-Onstad Kunstsenter, Høvikodden (1984) og Bienal de São Paulo (1985) / «Indre rom II», Norealis, Galerie DAAD, Berlin, (1986) / «Indre Rom III. Steg inn i», XLIII International Art Biennial, Venezia, Italia (1987) / «Indre Rom IV. Valet», Borealis, Louisiana Museum for Moderne Kunst, Danmark (1989) / «Indre rom V», Museet for samtidskunst, Oslo (1990), «Til bestemor, mitt opphav, den industrielle revolusjonen og den gode arven», Festspillutstillingen, Bergen Kunstforening (1991) / «Papirarbeider», Henie-Onstad Kunstsenter, Høvikodden (1992) / «Om alle pedagogar, terapeutar og pasientar var tause/ sirkelens kvadratiske begrensning», Galleri Wang, Oslo (1994) og Lillehammer Kunstmuseum (1996) / «Extended Points» – Hara Museum of Contemporary Art, Tokyo (1997) / «Bjørlo og Sandberg», Astrup Fearnley Museet for Moderne Kunst, Oslo (1997), «Heads from Balance» – Tyler Graphics Mount Cisco, New York (1998) og Kunstnerforbundet, Oslo (2000) / «Tvilens Perspektiv. Samtaler», Jugendstilsenteret, Ålesund, (2004) / «Ikkje sei meg for mykje (33-66-99)», Galleri Riis, Oslo (2007) / «Mor, framtida ligg framføre deg…», Galleri Bo Bjerggaard, København (2008) / «Forteljing frå lukt og lyd/ ikkje visst om eg vil meir?...», Kunstnernes Hus, Oslo (2008) / «Per Inge Bjørlo», Henie Onstad Kunstsenter, Høvikodden (2011) / «Per Inge Bjørlo», Bergen Kunstmuseum, Stenersen, Bergen (2012) / «Til deg, til meg, til oss, og lyden av kråkefugl…», Galleri Bo Bjerggaard, København (2012) / «Per Inge Bjørlo», Kunstmuseet i Tønder, Danmark (2013).
Stian Tonaas Fauske

Historie

Stian startet i 2008 IT-konsulentselskapet Degree Consulting Group sammen med Njål Arne Gjermundshaug. De tok i mot prisen «Årets Produkt» for Filemail.com av bladet PC World allerede samme året, og stiftet i 2009 Filemail som et eget foretak.
Ludwig Boltzmann

Bakgrunn

Ludwig Boltzmanns far, Ludwig Georg Boltzmann, arbeidet i skattevesenet. Farfaren, som hadde flyttet til Wien fra Berlin, var klokkemaker. Ludwigs mor, Katharina Pauernfeind, kom opprinnelig fra Salzburg. 
Han fikk sin første skolegang fra privatlærere i hjemmet. Da han var femten år gammel, døde faren.
Ludwig Boltzmann studerte ved gymnaset i Linz og deretter (1863–1866) ved universitetet i Wien. Boltzmann fulgte der den berømte fysikeren Josef Stefans undervisning og var hans assistent.
Little Lucid Moments

Little Lucid Moments er et musikkalbum med Motorpsycho, utgitt i 2008.
Plaine du Cul-de-Sac

Plaine du Cul-de-Sac (også kalt dépression de Cul-de-Sac) er en slette på øya Hispaniola. Den strekker seg fra den sørøstlige delen av Haiti til den sørvestlige delen av Den dominikanske republikk, der den er kjent som Hoya de Enriquillo. Deler av lavlandet var en gang en vik og ligger derfor under havnivået. Sletten rommer flere saltsjøer, som Enriquillosjøen, Rincónlagunen og Caballerosjøen i Den dominikanske republikk og Étang Saumâtre og Trou Caïman i Haiti. Arelaet er på rundt 28 000 km².
Området er avgrenset i nord og sør av høye fjell, i vest av Gonâvebukta, og i øst går det inn i Den dominikanske republikk. Det er 32 km langt og 25 km bredt. Det har alltid blitt drevet mye jordbruk i området. I kolonitida ble indigoplanten Indigofera tinctoria dyrket i området, men denne produksjonen minket etter hvert og ga plass til sukkerrørplantasjer.
Roar Tank

Liv

Roar Tank var sønn av historikeren Yngvar Nielsen. Han virket som lektor ved latinskolen i Drammen. I likhet med sin far utga han flere reisebøker, utgitt på norsk, tysk, fransk og engelsk. Han skrev blant annet lokalhistoriske bøker om Modum og Jarlsberg, samt boken Idyll og arbeidsår om sin far. Han skrev også et par hefter for Småskrifter for bokvenner.
South Fond du Lac kraftverk

South Fond du Lac kraftverk  er et varmekraftverk i Fond du Lac County, i delstaten Wisconsin i det østlige USA. Anlegget har en installert produksjonskapasitet på 415 MW fordelt på 4 turbiner på 86 MW hver. Operatør er energiselskapet Wisconsin Power & Light Co. 
Det stod ferdig utbygd i 1993–1996. Brenselkilden er naturgass og fyringsolje.
Miyana

Utseende

Middelsstore, slanke sommerfugler med forholdsvis lange og smale forvinger. Forvingen er silkeaktig grå med mørke årer og mørke ytterkanter. Bakvingen er mørkbrun med et bredt, lyst bånd i midten på oversiden og gule eller røde flekker langs kanten på undersiden.

Levevis

Acraeini er skogsinsekter.
I alle fall noen av artene lever på planter i pasjonsblomstfamilien.

Utbredelse

Slekten finnes bare på Ny-Guinea, Sulawesi, Molukkene og omkringliggende øyer.
Victor Feldman

Karriere

Feldmans musikalske karriere startet som barnestjerne, da han ble «oppdaget» som syvåring. Han ble født inn i en musikalsk familie, og hans far startet Feldman Swing Club i London i 1942 for at  sønnen skulle få vist frem sitt talent. Hans første profesjonelle opptreden var som trommeslager som medlem av Feldman Trio, sammen med sine brødre Robert og Monty. I 1944 spilte han sammen med Glenn Millers orkester under navnet «Kid Krupa», etter trommelegenden Gene Krupa.
Senere ble han oppmuntret til å spille vibrafon, og spilte dette instrumentet i bandene Ralph Sharon Sextet og Roy Fox Band. I 1952 og 1953 var han i India sammen med bandet til pianisten Eddie Carroll, hvor han spilte piano, vibrafon og congatrommer. 
Før han flyttet til USA i 1955, spilte han i Ronnie Scotts kvintett sammen med blant andre Phil Seamen og Hank Shaw. Etter ankomsten til USA fikk han jobb i Woody Hermans band, før han som studiomusiker spilte inn plater med artister som Benny Goodman, George Shearing, Cannonball Adderley og Miles Davis.
Han flyttet til Los Angeles i 1957, og spesialiserte seg som studiomusiker. Feldman døde i Los Angeles i 1987 under et astmaanfall, bare 53 år gammel.
Makroalge

Makroalge er en uformell gruppering som betegner flercella alger som kan sees uten bruk av mikroskop. 
Makroalger finnes i alle de tre store algegruppene: brunalger, rødalger og grønnalger. Det uformelle begrepet "tang og tare" omfatter som regel alle makroalgene.
I Norge er det påvist ca 480 arter. Av disse er 205 rødalger, 175 brunalger og 100 grønnalger.
Fant (Disney)

Fant er i Disney-tegneseriene en grå hund som er avkommet til Lady og Landstrykeren, hundene i Disney-filmen fra 1955. Fant har gjerne opptrådt i Donald Duck & Co, som oftest med bare korte fortellinger. Der opptrer har som regel alene eller sammen med andre hunder, men av og til sammen sine foreldre eller tre søstre, eller med gutten Espen.
Hyocephalidae

Utseende

Store, avlange, parallellsidige teger, stort sett mørkt fargede. Hodet er langt og smalt, knudrete. Antennene består av fire ledd. Punktøynene er reduserte. Pronotum er trapesfomet. Forvingene har fire lengdeårer i den membranøse delen, og tverr-årer som avgrenser lukkede celler. Kortvingede former forekommer.

Levevis

Disse tegene lever på bakken og kan finnes under steiner. Ingenting sikkert er kjent om biologien deres, men det er mulig at de lever av nedfalne frø, for eksempel fra akasier.
Khíosmassakren

Bakgrunn

De osmanske styrkene okkuperte Khíos uten kamp under ledelse av Piali-Pasha i 1556. Før dette var Khíos styrt fra Genova. Både livet på Khíos og produksjonen på øya holdt frem som før overtakelsen. Innbyggerne hadde mange privilegier og det var få tyrkere som var bosatt på fortet på øya. Den lokale overklassen holdt på både jorden, rikdommen og lokal makt. Khíos blomstret under tyrkisk styre, trolig på grunn av mastiksproduksjonen på øya. Mastiks ble benyttet til blant annet parfyme, tannrens og tyggegummi hos haremet til sultanen. 
Det var enkelte forsøk på å frigjøre Khíos fra tyrkerne, som florentinerne i 1599 og venetianerne i 1694—1695. Ingen av disse forsøkene førte frem. Enkelte historikere har fremhevet at Khíos overklasse var motvillige til å slutte seg til den greske selvstendighetskampen, mye fordi de fryktet et tap av sikkerhet og velstand.
Økonomien på Khíos heldt frem å vokse, og i 1822 bodde det om lag 120 000 mennesker på øya. Da den greske selvstendighetskrigen startet i 1821 var Khíos først ikke involvert. Den første krigshandlingen på øya skjedde for øvrig den 11. mars 1822 da en gjeng opprørere fra Samos, under ledelse av Lykourgos Logotheis sammen med noen få khioter, omringet det tyrkiske fortet uten å oppnå noe. Khíos ligger bare noen få kilometer fra det tyrkiske fastlandet, og Sultan Bechit mente det var viktig å lære khiotane en lekse.

Massakren

Den 30. mars 1822 nådde den osmanske flåten Khíos. Admiral Kapudan Pasha Kara Ali hadde kommandoen, og med seg hadde han en styrke på flere tusen irregulære krigsfolk. Opprørerne fra Samos trakk seg da fort tilbake og sivilbefolkningen stod uvæpnet igjen.
I rundt to ukers tid både slaktet, brente, plyndret og ødela tyrkerne Khíos. Ledere ble hengt og et estimat tilsier at minst 25 000 mennesker mistet livet. Mange ble også solgt på slavemarkedet. Enkelte kilder sier at så mange som 44 000 mennesker mistet livet, 50 000 ble solgt som slaver og at 23 000 mennesker flyktet.

Etterspill

Massakren ble godt dokumentert og det kom ut troverdige rapporter og skildringer. Ødeleggelsenee på Khíos skapte et enormt sinne rundt om i Europa, noe man kan finner igjen i malerier fra Eugène Delacroix og i forfatterskapet til Lord Byron samt Victor Hugo. Etter at alle protestene og press fra organisasjonen Philhellenism bestemte Sultan Bechit at khiotene skulle få fritt leide til øya igjen. I en periode sponset han også dette. 
I juni samme år satte den greske Konstantinos Kanaris og hans flåte fyr på det osmanske flaggkipet i havnen på Khíos. Admiral Kapudan Pasha ble drept i denne aksjonen. Økonomien på Khíos ble hardt rammet av massakren. Lederne var enten blitt drept eller var på rømmen, og de kom heller ikke tilbake. Øya ble også rammet ekstra av frosten i 1850 og jordskjelvet i 1881. 
Khíos fikk tilbake litt av sin gamle rytme først på begynnelsen av 1900-tallet. Øya ble en del av Hellas etter den første Balkankrigen (1912) og ble offisielt annektert fra Tyrkia etter Lausannetraktaten i 1923.
Rackets under Sentralamerikanske og karibiske leker 2006

Rackets under Sentralamerikanske og karibiske leker 2006. Rackets var en av flere sporter i de 20. sentralamerikanske og karibiske leker som ble arrangert i Cartagena i Colombia i perioden 15. til 30. juli 2006. Det var femte gangen som rackets var med i de sentralamerikanske og karibiske leker. Det var seks turneringer; single, double og lag for både kvinner og menn. Mexico ble beste nasjon, de vant alle seks gullmedaljene.
NM i svømming 1917

NM i svømming 1917 ble arrangert i form av tre norgesmesterskapsstevner i Bergen og Kristiania.
Will Hunt

Utstyr

Hunt bruker Drum Workshop-trommer, Vater-trommerstikker og Zildjian-symbaler.
EM i friidrett 2010 – 100 meter menn

Runde 1

De første 4 i hvert heat gikk videre til semifinalene. De fire siste var de med best tid av resten.

Semifinaler

De første 2 i hver semifinale gikk videre til finale. De to siste var de med best tid av resten.
Bredbåndsalliansen

Bredbåndsalliansen var et selskap som bestod av flere regionale bredbåndssatsinger som har bygget ut egen infrastruktur, som blant annet inkluderer fiberoptikken langs det norske jernbanenettet, som eies av Ventelo Networks (tidligere BaneTele).
Eierne av Bredbåndsalliansen er Lyse Energi, Agder Energi, Troms Kraft, Bergenshalvøens Kommunale Kraftselskap, Eidsiva bredbånd og Nord-Trøndelag Elektrisitetsverk.
Administrerende direktør 2005-2012 var Stig Herbern.
Baseball under Sentralamerikanske og karibiske leker 1930

Baseball under Sentralamerikanske og karibiske leker 1930. Baseball var en av ti sporter i de andre sentralamerikanske og karibiske leker som ble arrangert i Havanna på Cuba i perioden 15. mars til 5. april 1930. Det var andre gangen som baseball var med i de sentralamerikanske og karibiske leker. Det var kun en turnering for menn.
Rob de Castella

Annet

Han er kjent under kallenavnet  «Deek» eller «Deeks». I en brann i Canberra i 2003 brant huset hans ned.
Mexicaltzingo

Mexicaltzingo er en kommune i den meksikanske delstaten México. Den befinner seg vest i delstaten, nær Toluca. Kommunen hadde 11 712 innbyggere i 2010. De fleste av dem bor i administrasjonssenteret San Mateo Mexicaltzingo.
Camixaima

Utseende

En nokså liten, slank, blankt svart trebukk. Antennene er litt lengre enn kroppen. Dekkvingene er lange og tilspisset bakover, ender i en skarp spiss.

Utbredelse

Arten lever i Ecuador.